《酬刘侍郎使君（刘太真）》
唐代·韦应物

琼树凌霜雪，葱茜如芳春。英贤虽出守，本自玉阶人。

宿昔陪郎署，出入仰清尘。孰云俱列郡，比德岂为邻。

风雨飘海气，清凉悦心神。重门深夏昼，赋诗延众宾。

方以岁月旧，每蒙君子亲。继作郡斋什，远赠荆山珍。

高闲庶务理，游眺景物新。朋友亦远集，燕酌在佳辰。

始唱已惭拙，将酬益难伸。濡毫意黾勉，一用写悁勤。

作者简介：韦应物（生卒年不详），字义博，京兆杜陵（今陕西省西安市）人。唐朝官员、诗人，世称“韦苏州”“韦左司”“韦江州”。今传有10卷本《韦江州集》、两卷本《韦苏州诗集》、10卷本《韦苏州集》。散文仅存一篇。因出任过苏州刺史，世称“韦苏州”。诗风恬淡高远，以善于写景和描写隐逸生活著称。